какви са страничните ефекти на терапията?
страничните ефекти представляват нежелани лекарствени реакции. всяко регистрирано лекарство, независимо за кое заболяване е, има възможни странични ефекти. страничните ефекти могат да бъдат краткосрочни и дългосрочни, като се проявяват в различна степен при различните хора - от леки до тежки. леките странични ефекти обикновено не налагат промяна на терапията или нейното спиране.
краткосрочните странични ефекти се проявяват след първите приеми на терапията. ако забележиш поява на обрив след първите приеми на дадено лекарство, препоръката е незабавно да се консултираш с лекуващия си лекар, като дотогава прекратиш приема на лекарството. антиретровирусните медикаменти, които най-често могат да предизвикат обрив, са абакавир (влизащ също и в състава на triumeq) и дарунавир (влизащ също и в състава на rezolsta). по-чести странични ефекти след първите приеми на антиретровирусни медикаменти са гадене, тежест, по-кашави изхождания. обикновено тези оплаквания преминават след известно време и не са причина за прекъсване или смяна на терапията. ако диарията продължи повече от 30 дни (над 3 изхождания дневно с кашава или водниста консистенция) и не се установи друга причина за нея (като инфекция или чревно заболяване), тя може да се дължи на някои от антиретровирусните медикаменти (протеазните инхибитори могат да бъдат причина за продължителен диариен синдром). по-редки странични ефекти са главоболие и безсъние (обикновено предизвиквани от долутегравир, влизащ също и в състава на triumeq, и ефавиренц), мускулни болки и др.
за преценка на възможна дългосрочна токсичност се провеждат кръвни изследвания. всеки път когато се взема кръв за определяне на имунен статус и вирусен товар, се проследават също така кръвна картина и набор от биохимични показатели, които проследяват функциите на основните органи и системи в организма. при установяване на тенденция за отклонения в стойностите на някои от тези показатели в няколко последователни изследвания се преоценява терапията като възможна причина за тези отклонения. ако някои от приеманите медикаменти имат такива възможни странични ефекти се преценява смяната им с други, които нямат такава възможна токсичност.
независимо от това какви възможни странични ефекти са описани в листовката на даден медикамент, обикновено те засягат малък процент от хората, които приемат медикамента и в повечето случаи могат да бъдат овладяни. не бива да се страхуваш да започнеш лечение, поради страничните ефекти на медикаментите, а винаги да обсъждаш с твоя лекар, ако имаш някакви оплаквания, особено след старта на терапията, и да следваш насрочените контролни прегледи за проследяване на състоянието ти. с напредване на медицината терапиите стават все по-безопасни за прием.
винаги можеш да се обърнеш към консултантите на фондация „и”, ако имаш притеснения, свързани със страничните ефекти.